SuperRich กำลังเจอ ฝันร้ายซ้อนฝันร้าย
หากเราต้องจ่ายค่าเช่าพื้นที่ ค่าจ้างพนักงาน โดยที่รู้แน่ๆ ว่าวันนี้จะไม่มีลูกค้าสักคน เป็นเรา เราจะทำอย่างไร?  โรคระบาดโควิด-19 ทำให้การเดินทางไปต่างประเทศหายไปแทบจะในทันที
31 ก.ค. 2563

SuperRich กำลังเจอ ฝันร้ายซ้อนฝันร้าย /โดย ลงทุนแมน
หากเราต้องจ่ายค่าเช่าพื้นที่ ค่าจ้างพนักงาน
โดยที่รู้แน่ๆ ว่าวันนี้จะไม่มีลูกค้าสักคน
เป็นเรา เราจะทำอย่างไร?
โรคระบาดโควิด-19 ทำให้การเดินทางไปต่างประเทศหายไปแทบจะในทันที
หลายคนคาดการณ์กันว่าเจ้าของธุรกิจที่ได้รับผลกระทบมากที่สุดคงหนีไม่พ้นธุรกิจโรงแรม และธุรกิจสายการบิน
แต่จริงๆ ยังมีอีกธุรกิจที่กำลังเผชิญกับฝันร้ายไม่แพ้กัน 
ธุรกิจนั้นก็คือธุรกิจรับแลกเปลี่ยนสกุลเงินต่างประเทศ 
และแบรนด์ที่เราคุ้นเคยกันดีคงหนีไม่พ้น SuperRich
ซึ่งคนที่ใช้บริการก็คือ
นักท่องเที่ยวชาวต่างประเทศที่เดินทางมาไทย
และนักท่องเที่ยวไทยที่จะไปต่างประเทศ
ตอนนี้ สถานการณ์ของ SuperRich เป็นอย่างไร?
ลงทุนแมนจะเล่าให้ฟัง
╔═══════════╗
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
╚═══════════╝
ย้อนกลับไปปีที่แล้ว
ก่อนที่เราจะเผชิญกับวิกฤติโรคระบาด
ธุรกิจร้านแลกเงินของ SuperRich ก็ได้เจอเข้ากับความท้าทายครั้งสำคัญไปแล้วรอบหนึ่ง
ความท้าทายนั้นชื่อว่า ธุรกิจบัตรเดบิต ที่สามารถแลกเปลี่ยนเงินตราต่างประเทศเมื่อไหร่ก็ได้
โดยผู้ที่เข้ามาแข่งขันในธุรกิจดังกล่าวล้วนเป็นธนาคารยักษ์ใหญ่ในประเทศไทย เช่น ธนาคารกสิกรไทย, ธนาคารไทยพาณิชย์, ธนาคารกรุงไทย, ธนาคารทหารไทย
ในขณะที่บางธนาคารก็ยังมีอัตราแลกเปลี่ยนที่ถูกกว่าร้านแลกเงิน
เรื่องนี้ก็ถือเป็นเหตุการณ์ไม่คาดฝันที่เข้าไปดิสรัปธุรกิจแลกเงินของ SuperRich
พอมาปีนี้ วิกฤติโรคระบาดโควิด-19 ก็ได้กลายมาเป็นอีกฝันร้ายที่หลีกเลี่ยงไม่ได้ของแทบทุกธุรกิจ
โดยเฉพาะผู้มีส่วนร่วมในธุรกิจที่เกี่ยวกับการท่องเที่ยวเริ่มตั้งแต่เจ้าของโรงแรม สายการบิน และแน่นอนว่าร้านแลกเงินก็ไม่มีข้อยกเว้น
แล้วถ้าถามว่าใครจะได้รับผลกระทบมากที่สุด
คำตอบตอนนี้อาจไม่ใช่สายการบิน
เพราะเที่ยวบินในประเทศก็ยังเกิดขึ้นได้
และคำตอบก็จะไม่ใช่เจ้าของโรงแรมที่ในช่วงคลายล็อกดาวน์ที่ผ่านมา 
คนไทยก็ได้กลับมาเที่ยวในประเทศ
แต่คำตอบที่ได้ อาจจะเป็นร้านแลกเงิน
เพราะจากสถานการณ์ที่ผ่านมา กว่าที่ผู้คนจะกลับมาเดินทางข้ามประเทศได้อีกครั้ง
มันอาจจะเป็นตอนที่ทุกคน “มั่นใจ”
ว่าสถานการณ์โรคระบาดรอบโลกได้ยุติลงแล้ว
ซึ่งตรงนี้ก็ยังไม่มีใครรู้ว่าหากวันนั้นมาถึง
พฤติกรรมของเราจะเป็นอย่างไร
ซึ่งถ้าเรามาดูผลกระทบที่เกิดขึ้นกับธุรกิจแลกเงินก็น่าจะเริ่มตั้งแต่
ประเทศไทยประกาศปิดการเดินทางระหว่างประเทศในวันที่ 26 มีนาคมจนถึงช่วงนี้รวมแล้วเป็นระยะเวลาประมาณ 4 เดือน
นั่นเท่ากับว่ารายได้ของร้านแลกเงินก็มีแนวโน้มที่จะหายไป ในช่วงนี้
ในขณะเดียวกัน SuperRich มีโมเดลการแลกเงินที่หน้าร้านเป็นหลัก 
ก็จะทำให้บริษัทมีค่าใช้จ่ายเป็นค่าเช่าพื้นที่ ค่าพนักงาน
โดยหลายสาขาเป็นการเช่าพื้นที่ในห้างสรรพสินค้า
หมายความว่าแม้ในวันที่ห้างเปิด ร้านค้า ร้านอาหาร ธนาคารกลับมามีลูกค้าแล้ว
แต่เมื่อประเทศไทยยังไม่มีการเดินทางระหว่างประเทศ
นั่นเท่ากับว่า SuperRich กำลังกัดฟันกลับมาเปิดหน้าร้าน
กลับมาจ่ายค่าเช่าที่ ค่าจ้างพนักงาน ทั้งๆ ที่รู้ว่าวันนั้น จะไม่มีลูกค้าสักราย
คงปฏิเสธไม่ได้ว่าเรื่องราวทั้งหมดนี้ไม่ต่างอะไรกับฝันร้ายที่ซ้อนทับฝันร้ายเข้าไปอีก
และเรื่องนี้ก็น่าจะเป็นจุดที่ท้าทายที่สุดสำหรับธุรกิจแลกเงินของ SuperRich อย่างหลีกเลี่ยงไม่ได้
ถึงตรงนี้ยังไม่มีใครตอบได้ว่า..
เมื่อไหร่ เราจะกลับมาเดินทางออกนอกประเทศไทยอีกครั้ง
แต่ก็ต้องยอมรับว่า
ถ้าวันที่ทุกอย่างกลับมาเหมือนเดิม
SuperRich ก็น่าจะเป็นหนึ่งในตัวเลือกแรกๆ ที่คนไทยนึกถึง เวลาแลกเงินไปต่างประเทศ อยู่ดี..
----------------------
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube -